Ændret forslag til EUROPA-PARLAMENTETS OG RÅDETS BESLUTNING om vedtagelse af et flerårigt program (2003-2005) for tilsyn med eEurope-handlingsplanen, formidling af god praksis og forbedring af net- og informationssikkerheden (MODINIS) (forelagt af Kommissionen i henhold til EF-traktatens artikel 250, stk. 2)

1. Baggrund

Fremsendelse af forslaget til Rådet og Europa-Parlamentet (KOM(2002) 425 endelig) -2002/0187 (COD) i henhold til EF-traktatens artikel 157, stk. 3: 26. juli 2002

Udtalelse fra Det Økonomiske og Sociale Udvalg: 24. oktober 2002

Udtalelse fra Regionsudvalget: 12. februar 2003

Europa-Parlamentets holdning - første behandling: 12. februar 2003

2. Målet med Kommissionens forslag

Modinis-programmet har til formål at indføre et retsgrundlag for et fortsat tilsyn med handlingsplanen eEurope fra 2003 til 2005 og formidling af bedste praksis. Herudover giver forslaget til beslutning mulighed for at iværksætte forberedende foranstaltninger til etableringen af agenturet for net- og informationssikkerhed.

3. Kommissionens holdning til Europa-Parlamentets ændringsforslag

3.1. Ændringsforslag, som Kommissionen har godkendt

Af Europa-Parlamentets 15 ændringsforslag blev 4 ændringsforslag accepteret fuldt ud af Kommissionen, nemlig ændringsforslag 1, 2, 3 og 9.

Ændringsforslag 1 indsætter i betragtning 6 en henvisning til Europa-Parlamentets beslutning af 22. oktober 2002 om net- og informationssikkerhed. Det er en nyttig tilføjelse, som kompletterer henvisningen til de politiske dokumenter, som opfordrer Kommissionen til at fremsætte forslag om spørgsmålet.

I ændringsforslag 2 (betragtning 6 a ny) foreslås indsættelsen af en henvisning til eEurope-handlingsplanen og dennes forslag om oprettelse af en taskforce for internetsikkerhed, der skal blive et kompetencecenter i sikkerhedsspørgsmål. Kommissionen er enig i dette nyttige ændringsforslag.

Ændringsforslag 3 vedrørende betragtning 7 foreslår at erstatte udtrykket "et todelt samfund" med udtrykket "udelukkelse fra informationssamfundet".

Ændringsforslag 9 (artikel 1) tilføjer en opfordring til medlemsstaterne om at meddele så aktuelle statistiske oplysninger som muligt. Dette ændringsforslag kunne accepteres, og Kommissionen foreslår følgende formulering "og opfordrer medlemsstaterne til at meddele de nyeste oplysninger, der foreligger".

3.2. Ændringer, som Kommissionen accepterede delvis eller principielt

Ændringsforslag 4 (betragtning 7, afsnit 2 a (nyt)) foreslår, at der indsættes en ny betragtning, som henviser til befolkningsgrupper, som tidligere ikke har været i stand til at udnytte udviklingen inden for informations- og kommunikationsteknologier. Der henvises navnlig til indsatsen i forbindelse med informationssamfundet, som har til formål yderligere at fremme deltagelsen af ugunstigt stillede grupper (kvinder, handicappede, ældre og arbejdsløse). Kommissionen kan i princippet godkende tilføjelsen af denne betragtning. Henvisningen til en udtrykkelig liste over ugunstigt stillede grupper ville dog unødigt begrænse ændringens anvendelsesområde. Derfor foreslår Kommissionen, at formuleringen af betragtning 7, stk. 2 a (nyt) kommer til at lyde således: "Den Europæiske Unions og medlemsstaternes indsats i forbindelse med informationssamfundet har til formål yderligere at fremme deltagelsen af ugunstigt stillede grupper".

Ændringsforslag 5 og 6, (betragtning 13 a (ny) og b (ny)) foreslår i detaljer en sammenkædning af alle programmets forskellige aktiviteter med Europa-Parlamentets forslag om dets udvidelse til tiltrædelseslande, EØS-lande, central- og østeuropæiske lande samt Tyrkiet. Kommissionen kan i princippet godkende en ny betragtning, som fremfører Europa-Parlamentets ønske, og foreslår derfor en ny betragtning 13 a med en sammenskrevet tekst fra de to betragtninger, som lyder således: "disse aktiviteter har til formål at fremme synergien og samarbejdet mellem medlemsstater, EØS-lande, tiltrædelseslande samt associerede lande og Tyrkiet, og Kommissionen kunne yderligere fremme disse landes deltagelse i programmets aktiviteter i fremtiden" .

Ændringsforslag 10 (artikel 1, litra c)) tilføjer en forklaring for at sikre, at analysen af de økonomiske og samfundsmæssige konsekvenser af informationssamfundet også fører til tiltag vedrørende social inddragelse for at fjerne risikoen for en digital kløft. Kommissionen kan i princippet godkende denne forklaring og foreslår følgende formulering: "samt den sociale inddragelse for at fjerne risikoen for en digital kløft og for at sikre det indre markeds effektivitet".

Ændringsforslag 11 og 12 (artikel 1, litra d) og artikel 2, litra e)) gør teksten mere klar. Kommissionen er enig i den tydelige henvisning til taskforcen for internetsikkerhed. Kommissionen foreslår dog, at teksten afstemmes med Kommissionens nylige forslag om oprettelse af et "Agentur for Net- og Informationssikkerhed". Kommissionen godkender derfor ændringsforslaget og erstatter udtrykket "taskforce for internetsikkerhed" med udtrykket "Agentur for Net- og Informationssikkerhed".

Ændringsforslag 15 (ny artikel 7 a) indsætter en tydelig henvisning til programmets mulige åbning for tiltrædelseslande, EØS-lande og Tyrkiet. Kommissionen er enig i den tydelige henvisning til disse lande. Europa-Parlamentets forslag til artiklens stk. 2 lader dog til at gentage den samme intention, og derfor foreslår Kommissionen, at det kun er artiklens stk. 1 i ændringsforslaget, som formuleres således:

"Programmet kan åbnes inden for rammerne af de respektive aftaler med Det Europæiske Fællesskab for deltagelse af lande i Det Europæiske Økonomiske Samarbejdsområde, tiltrædelseslande samt associerede lande og Tyrkiet."

3.3. Ændringsforslag, som Kommissionen ikke kan acceptere

Ændringsforslag 7 (betragtning 13 c (ny)) tilføjer en henvisning til Det Europæiske Råds møde i Göteborg (juni 2001), hvor der blev iværksat tilsvarende benchmarking-overvågning i de central- og østeuropæiske lande under anvendelse af den samme fremgangsmåde som i EU. Dette initiativ blev iværksat af EU-kandidatlandenes stats- og regeringschefer. Programmet er i fuld gang og ender med udgangen af 2003. Kommissionen mener, at henvisningen er unødvendig, da disse lande fuldt ud deltager i programmet fra 2004 som medlemsstater.

Ændringsforslag 8 (betragtning 14) foreslår et "rådgivende udvalg" i stedet for et "forvaltningsudvalg". Kommissionen er af den opfattelse, at et forvaltningsudvalg er mest passende af transparenshensyn. Kommissionens forslag har også taget hensyn til medlemsstaternes ønsker vedrørende forvaltning af programmet, som de blev udtrykt i forbindelse med gennemførelsen af det tidligere "Promise"-program.

Ændringsforslag 13 (artikel 6) henviser til arten (rådgivende udvalg) og sammensætningen (én repræsentant pr. medlemsstat og repræsentanter fra andre deltagende lande) af Modinis-udvalget (ændringsforslaget hænger sammen med ændringsforslag 8).

a) Dette spørgsmål udgør del af udvalgets interne forretningsorden, hvis grundlag bliver Kommissionens standardprocedureregler, der er indeholdt i Rådets afgørelse 1999/468/EF. Disse regler går ind for, at hver medlemsstat har én repræsentant. Udvalgets formand kan give tilladelse til, at andre sagkyndige, hvis udgifter betales af den berørte medlemsstat, kan deltage.

b) Det er underforstået i Kommissionens forslag, at andre lande automatisk deltager, hvis de deltager i programmet. Tiltrædelseslandene vil automatisk blive optaget i programmet i 2004.

c) Af de grunde, som nævnes i forbindelse med ændringsforslag 8, mener Kommissionen, at der bør være tale om et forvaltningsudvalg.

Ændringsforslag 14 tilføjer en henvisning til krav til budgetproceduren (årlig kvantitativ og kvalitativ evaluering på grundlag af præstationer). Denne ændring er unødvendig, da den gentager Kommissionens generelle forpligtelse i forbindelse med gennemførelsen af den årlige budgetprocedure (artikel 27, stk. 3 og 4, i forordning nr. 1605/2002 af 25. juni 2002).

4. Konklusion

Under henvisning til EF-traktatens artikel 250, stk. 2, ændrer Kommissionen sit forslag som anført i det foregående.